google/wiki40b huggingface dataset:
תסמונת הנעילה

תסמונת הנעילה (נקראת גם תסמונת נעול-בפנים), או - Locked-in syndrome, היא תסמונת בה קיימת פגיעה באספקת הדם לאזור במוח הנקרא פונס (pons) המצוי בגזע המוח. תסמונת זו דומה לקומה ואף קרויה לעיתים גם פסאודו-קומה, היות שהחולים בה משותקים לחלוטין. אולם, בשונה מקומה, חולים אלו נמצאים בהכרה מלאה ויכולים להניע את עיניהם על פי פקודה. תסמונת זו קרויה גם "תסמונת מונטה-כריסטו" על שם התיאור המפורט בסיפור הרוזן ממונטה כריסטו, בה לוקה נאורטיה דה וילפור בתסמונת זו, כאשר הוא מוצג כמשותק בכל חלקי גופו ומתקשר עם הסביבה באמצעות עיניו בלבד. תיאורי מקרה מפורסמים של תסמונת זו מצביעים על החשיבות שבאפיון מצב זה לעומת מצב של קומה.

פרזנטציה קלינית

תסמונת הנעילה מאופיינת בקוואדריפלגיה (שיתוק של כל ארבעת הגפיים) וחוסר יכולת לדבר, אולם עם הכרה וקוגניציה שמורות. ניתן לתקשר באמצעות מצמוץ או תנועות עיניים בלבד, שלרוב אינן נפגעות בתסמונת זו.

פתופיזיולוגיה

האזור האחראי על ההכרה בגזע המוח - תצורה רשתית, נמצא אנטומית מעל רמת האמצע של הפונס. פגיעה מתחת לרמה זו, כגון פגיעת ראש, גידול, אנצפליטיס, דימום או חסימה כאמור לעיל, תביא לפגיעה במסלולים נוירונליים יורדים ולגרום לשיתוק מוטורי מלא ואילמות, אולם עם הכרה שמורה. ה- EEG של חולים אלו הוא תקין, ויש לבקש מהם להרים את המבט למעלה, לפתוח את העיניים ולהזיזן כדי לאבחן את רמת ההכרה.

פרוגנוזה

הפרוגנוזה משתנה בהתאם לפגיעה ולסיבה שהביאה לפגיעה עצמה. תמותה, כתוצאה מדלקת ריאות, מתרחשת בקירוב אצל כ- 70% מן החולים שהסיבה למצבם הייתה סיבה ווסקולרית (למשל, שבץ) ואצל 40% מן החולים שהסיבה למצבם לא הייתה ווסקולרית.

טיפול

לא קיים טיפול סטנדרטי למצב זה, אולם קיימים ניסיונות לשפר את יכולת התקשור של החולה עם הסביבה באמצעים טכנולוגיים שונים המתרגמים את תנועות העיניים לתקשורת מובנת. לכך למשל, חוקרים ממכון וויצמן פיתחו לאחרונה מכשיר אשר פועל על ביצוע פעולות של sniffing מהאף.

ייצוגים בתרבות

הסרט הפרפר ופעמון הצלילה סובב סביב אדם שלקה בתסמונת הנעילה ומתאר את חוויותיו לפני ואחרי שלקה בתסמונת.
ספר המתח ישנונית  של מארק בילינגהם סובב סביב בחורה שלקתה בתסמונת הנעילה
פדריקו בונלי

פדריקו בונלי (Federico Bonelli) הוא רקדן בלט איטלקי, רקדן ראשי בבלט המלכותי בלונדון.
בונלי נולד בג'נובה, איטליה. הוא למד בלט קלאסי בטורין אקדמיה למחול לפני לימודיו בבלט ציריך- להקת בלט מקצועית של בית האופרה של ציריך. לאחר שלוש שנים בציריך, בונלי הצטרף לבלט הלאומי של הולנד השוכן באמסטרדם.
בספטמבר 2003, הפך בונלי לרקדן ראשי בבלט המלכותי. ב-2013 גילם את 'רומיאו' מהבלט המפורסם 'רומיאו ויוליה'.
בונלי נשוי לסולנית ראשונה בבלט המלכותי, הרקדנית היקארו קובאיישי.
אלן סנדרלנד

חייו

סנדרלנד, יליד קוניסברו, יורקשייר, החל את הקריירה שלו כשחקן מתלמד בוולבס ב-1971; בתחילת דרכו שיחק כקשר, אך לבסוף עבר לשחק בעמדת החלוץ המרכזי. במדי וולבס הוא השתתף ביותר מ-200 משחקים, וזכה עם המועדון בגביע הליגה ב-1974 ובאליפות הליגה השנייה ב-1977. סנדרלנד הצטרף לארסנל בנובמבר 1977 תמורת 220,000£, ומייד הפך לשחקן הרכב קבוע.
אחד מהמשחקים הידועים של סנדרלנד במדי ארסנל היה בגמר גביע ה-FA של 1979; תוצאת המשחק הייתה 2 - 0 לטובת ארסנל על פני מנצ'סטר יונייטד משערים של בריאן טלבוט ופרנק סטייפלטון, והמועדון היה על סף ניצחון בדקה ה-85. אולם, שחקני היונייטד הצליחו להבקיע צמד בתוך שלוש דקות, והמשחק נכנס להארכה. בדקה האחרונה של המשחק יצאו שחקני ארסנל להתקפת נגד נמרצת; ליאם בריידי מסר לגרהאם ריקס שהיה בצד השמאלי של המגרש, וסנדרלנד הצליח להבקיע שער ניצחון מהפינה הרחוקה משוער היונייטד לאחר מסירה של ריקס.
סנדרלנד שיחק בארסנל במשך חמש שנים נוספות, מתוכן שנתיים כשותפו להתקפה של פרנק סטייפלטון; הוא היה מלך השערים של ארסנל בעונת 1979/1980 ובעונת 1981/1982, והיה בהרכב השחקנים שהפסיד ב-1980 במשחקי הגמר של גביע ה-FA וגביע המחזיקות.
הופעתו היחידה של סנדרלנד במדי נבחרת אנגליה הייתה בניצחון 2 - 1 במשחק הידידות נגד נבחרת אוסטרליה, שנערך בסידני ב-31 במאי 1980. קודם לכן סנדרלנד שיחק בנבחרת אנגליה ב', בנבחרת עד גיל 23 ובנבחרת עד גיל 21.
סנדרלנד מצא את עצמו מחוץ להרכב של ארסנל לאחר מספר פציעות והגעתו של צ'ארלי ניקולאס. הוא הצטרף לאיפסוויץ' טאון בהשאלה בפברואר 1984, ובקיץ הצטרף למועדון באופן קבוע. הוא שיחק באיפסוויץ' עד 1986, עבר לשחק במשך תקופה קצרה בדרי סיטי מאירלנד, ולבסוף פרש מכדורגל.
לאחר פרישתו הוא פתח פאב באיפסוויץ', לפני שהיגר למלטה. לאחר שעבר למלטה הוא אימן את בירקירקארה במשך תקופה קצרה.
דני אבדיה

ביוגרפיה

אבדיה נולד בקיבוץ בית זרע. אביו הוא כדורסלן העבר זופר אבדיה והוא מגיע ממשפחה גוראנית-מוסלמית מקוסובו. אמו, שרון ארצי, היא מקיבוץ בית זרע.
אבדיה שיחק כדורסל מאז היותו תלמיד כיתה ג' בבני הרצליה. בכיתה ז' עבר למכבי תל אביב שם שיחק תחת המאמן אור ילון. בכיתה י' סבל מפציעה קשה בגב שמנעה ממנו לשחק במשך חצי שנה.

מועדונים

אבדיה זכה עם קבוצתו מכבי תל אביב באליפות הנוער לשנת 2016/2017 ובגביע תוך כדי שהוא קולע 26 נקודות בגמר.
ב-7 בספטמבר 2017 עלה אבדיה לקבוצה הבוגרת של מכבי תל אביב ושיחק במקביל גם בנוער וגם בבוגרים.
ב-5 בנובמבר 2017 חתם אבדיה במכבי תל אביב ל-6 שנים. בפברואר 2019, שיחק דני עם קבוצת הנוער של מכבי תל אביב, בטורניר היורוליג לנוער עד גיל 18, שם סיים אבדיה בחמישיית הטורניר, עם ממוצעים של 24.3 נקודות, 11.0 ריבאונדים, 6.1 אסיסטים ו-3.8 חטיפות למשחק. ב-22 בנובמבר 2018 קלע את סל השדה הראשון שלו במסגרת היורוליג, בהפסד מכבי תל אביב 70–74 לפנרבחצ'ה. אף על פי שהיווה חלק מסגל הקבוצה הבוגרת לאורך מרבית העונה מיעט לשחק ושותף לדקות מעטות בלבד במפעלים השונים.
בפברואר 2019 השתתף במחנה הבינלאומי של "כדורסל ללא גבולות" וזכה בתואר השחקן המצטיין, ובכך היה לשחקן הראשון בהיסטוריה של הפרויקט לזכות בתואר בשני המחנות: האירופאי והבינלאומי.

נבחרת

ב-2017 שיחק אבדיה באליפות אירופה לנבחרות קדטים תוך כדי שהוא מציג את מדד היעילות הגבוה באירופה עם נתונים של 15.3 נקודות, 12.6 ריבאונדים, 5.3 אסיסטים, 2.1 חטיפות וחסימה למשחק.
ביולי 2018 זכה עם נבחרת ישראל עד גיל 20 (נבחרת העתודה) באליפות אירופה היסטורית ונבחר לחמישייה של הטורניר, יחד עם חברו לנבחרת ולקבוצה יובל זוסמן, שנבחר ל-MVP של הטורניר. באותה שנה השתתף במחנה האירופי של "כדורסל ללא גבולות" שנערך על ידי פיב"א וה-NBA, וזכה בתואר השחקן המצטיין שלו.
ביולי 2019, גברה נבחרת העתודה 92–84 על נבחרת ספרד בגמר אליפות אירופה, ועימה זכה אבדיה באליפות בפעם השנייה ברציפות. הוא נבחר לחמישיית הטורניר ול-MVP של הטורניר, עם ממוצעים של 18.4 נקודות, 8.3 ריבאונדים, 5.3 אסיסטים, 2.4 חסימות ו-2.1 חטיפות למשחק.
פרדיננד אייזנשטיין

ביוגרפיה

אייזנשטיין נולד ב-16 באפריל 1823 בברלין, פרוסיה ליוהאן אייזנשטיין והלן פולק. אביו היה חייל יהודי בצבא. לאייזנשטיין היו אח ואחות, שמתו מדלקת קרום המוח בגיל צעיר. בגיל 14 התקבל אייזנשטיין לגימנסיה של פרידריך ווילהלם בברלין, שם מוריו גילו את כישרונו למתמטיקה. בגיל 17 החל ללמוד באוניברסיטה של ברלין, ונהפך לתלמידו של יוהאן פטר גוסטב לז'ן דיריכלה. בשנת 1842 נסע עם אימו לאנגליה לחפש את אביו, שם פגש את ויליאם רואן המילטון שעודד אותו להמשיך ולהשקיע במתמטיקה. לאחר שנה חזר לברלין וסיים את לימודיו באותה שנה. בשנת 1844 הציג את מאמרו הראשון לאקדמיה בברלין, והמשיך וכתב יותר מ-23 מאמרים באותה שנה בנושאים בתורת המספרים ומשפט ההדדיות הריבועית. באותה שנה פגש את אלכסנדר פון הומבולדט וקרל פרידריך גאוס, שהפכו לתומכיו הגדולים של אייזנשטיין. בשנת 1847 החל אייזנשטיין ללמד באוניברסיטת ברלין, ולימד תלמידים רבים, ביניהם ברנהרד רימן. ב-19 במרץ 1848 נאסר אייזנשטיין על ידי הצבא הפרוסי על ביצוע פעילות מחתרתית, אך למרות זאת המשיך לפרסם מאמרים בתחום תורת המספרים. ב-11 באוקטובר 1852 מת אייזנשטיין משחפת בגיל 29.

תרומות עיקריות

אייזנשטיין התמחה בתורת המספרים ובאנליזה מתמטית, והיה מגדולי חוקרי תורת המספרים בדורו. הישגו הגדול ביותר בתורת המספרים היה הוכחת חוקי ההדדיות מסדר שלישי ורביעי (Cubic and Quartic Reciprocity), שני משפטים שהוכחתם הניחה יסודות רעיוניים כיצד להכליל את חוקי ההדדיות. אייזנשטיין גם חקר את קבוצת המספרים המרוכבים הנקראת על שמו, חוג השלמים של אייזנשטיין. הוא גם תרם לתחום האלגברה המופשטת בכך שפיתח את אידיאל אייזנשטיין, סכומי אייזנשטיין וקריטריון אייזנשטיין. על פי קריטריון אייזנשטיין, אפשר לבדוק איזה פולינום בעל מקדמים שלמים הוא אי פריק מעל חוג השלמים (לפי הלמה של גאוס, פולינום כזה הוא גם אי פריק מעל שדה המספרים הרציונליים ). אייזנשטיין גם תרם לתחום החשבון האינפיניטסימלי בפיתוח טורי אייזנשטיין המשומשים בתחום האנליזה המרוכבת.
אדמונד או'בראיין

ביוגרפיה

או'בראיין נולד בניו יורק סיטי.
התגלה לראשונה בהפקה הוליוודית בשנת 1939, בעיבוד הקולנועי הדיבורי הראשון לרומן המפורסם "הגיבן מנוטרדאם" בו שיחק בתפקיד המשורר הצרפתי פייר.
הופעה זו העניקה לו תפקידים בדרמה הקומית "גברת הולידיי המדהימה" בתור הקומודור טום הולידיי ובדרמות "הרוצחים" בתפקיד חוקר ביטוחי החיים ג'ים ריורדן, "חיים כפולים" של ג'ורג' קיוקור בתפקיד ביל פריינד ובסרט הגנגסטרים הקלאסי "חום לבן" בתפקיד המדובב ויק פרדו הנשלח בתור שתול לתאו של הגנגסטר ג'ארט (ג'יימס קאגני).
ב-1950 זכה לפרסום בכות הופעה בדרמה " D.O.A." בתפקיד רואה החשבון פרנק ביגלו.
ב-1953 השתתף או'בראיין בעיבוד הקולנועי ההוליוודי של ג'וזף ל. מנקייביץ' למחזה "יוליוס קיסר" ובדרמת המתח "הטרמפיסט".
או'בראיין זכה בפרס אוסקר לשחקן המשנה הטוב ביותר ו ובפרס גלובוס הזהב לשחקן המשנה הטוב ביותר בשנת 1954 על תפקידו בדרמה "הרוזנת היחפה" בה שיחק בתור איש יחסי-הציבור אוסקר מולדון.
באותה השנה ביים או'בראיין את סרט הפשע "מגן לרוצח" ואף כיכב בו.
ב-1955 שיחק בדרמת הפשע "הבלוז של פיטי קלי" בתפקיד המאפיונר פראן מק'רג.
ב-1956 הופיע בעיבוד הקולנועי לרומן "1984" בתפקיד גיבור העלילה וינסטון סמית ובקומדיה המוזיקלית "הבחורה לא יכולה לשלוט בעצמה" בתור המאפיונר פאטס מורדוק.
ב-1962 שיחק במערבון של ג'ון פורד "האיש שירה בליברטי ואלנס" בתפקיד דוטון פבודי עורך העיתון המקומי, בסרט המלחמה "היום הארוך ביותר" בתור מייג'ור גנרל ריימונד בארטון ובסרט כותלי הכלא "איש הציפורים מאלקטרז" בתפקיד הסופר תומאס גדיס.
בשנת 1964 זכה או'בראיין בפרס גלובוס הזהב השני שלו על הופעתו במותחן הפוליטי של ג'ון פרנקנהיימר "שבעה ימים במאי".
בתפקיד הסנטור האלכוהוליסט ריי קלארק, את הפרס האוסקר לו היה מועמד הפסיד באותה השנה לפיטר יוסטינוב.
ב-1966 הופיע בסרט המדע הבדיוני המפורסם "המסע המופלא" בתור גנרל קרטר.
ב-1969 שיחק במערבון "חבורת הפראים" בתפקיד פרדי סקייס.
את הופעתו הקולנועית האחרונה עשה בקומדיית הפעולה "99 ו44/100 אחוז מת".
או'בראיין היה גרוש פעמיים ממערכות נישואיו עם השחקניות ננסי קלי ואולגה סן חואן. לאו'בראיין ולסן חואן נולדו שלושה ילדים: השחקנית מריה או'בראיין, המפיקה ברידג'ט או'בראיין והשחקן ברנדן או'בראיין.
או'בראיין, שבשנותיו האחרונות אבד מאור עיניו, נפטר ב-9 במאי 1985 ממחלת האלצהיימר בגיל 69 בעיר אינגלווד, קליפורניה.
נקבר ב"בית הקברות הצלב הקדוש" שבעיר קאלבר סיטי, קליפורניה.
LEA (צופן)

תיאור האלגוריתם

LEA הוא צופן בלוקים סימטרי איטרטיבי עם בלוק באורך 128 סיביות. המפתח הסודי יכול להגיע בשלושה אורכים אפשריים: 128, 192 או 256 סיביות. הפונקציה הפנימית של הצופן מבוצעת במספר הסבבים משתנה בהתאם לאורך המפתח: עבור מפתח 128 סיביות 24 סבבים, עבור מפתח 192 סיביות 28 סבבים ועבור מפתח 256 סיביות 32 סבבים. בתיאור האלגוריתם לא הובאה פונקציית פענוח, בגלל שהיא פשוט הפעולה ההופכית של ההצפנה.
כל הפעולות בצופן הן ברמת מילים באורך 32 סיביות. קלט האלגוריתם הוא המסר  המחולק לארבע מילים:  באופן דומה מוצג פלט האלגוריתם . הזיכרון הפנימי של האלגוריתם מכיל גם הוא ארבע מילים:  כאשר  מתייחס למספר הסבב. באותה הדרך, המפתח  מחולק ל-4, 6 או 8 מילים בהתאם לאורכו:  כאשר  הוא אורך המפתח במילים (במפתח 256 מסיביות ).
התרשים משמאל מתאר את פונקציית ההצפנה של LEA.

ביטחון

כאמור צופן LEA הוא צופן חדש יחסית וקיימת מעט קריפטואנליזה שלו (לא כולל המחקר שעשו המפתחים). להלן שני מחקרים שמעידים שהצופן בטוח. קריפטואנליזה ליניארית חדשה הנקראת התקפת מתאם אפס וקריפטואנליזה דיפרנציאלית חדשה הנקראת "Automatic Differential Analysis".
רוני גנור

ביוגרפיה

רוני גנור נולד בחיפה והיה חבר בתנועת הנוער השומר הצעיר, במסגרתה הצטרף לגרעין נח"ל. 
אחרי הצבא הגיע לקיבוץ נחשון, שם הוא מתגורר עד עצם היום הזה. 
בכתיבה לילדים החל כשעבד כמטפל בבית הילדים בקיבוץ עם ילדי גן וילדי בית הספר היסודי.
הוא היה ממציא להם סיפורים בזמן המקלחות ומנוחת הצהריים. את הסיפורים נהג להדפיס ולשלוח לעיתוני ילדים כולנו ופילון, והם החלו להתפרסם.
ספרו הראשון – סיפורי הענק יונתן הוא בעצם אוסף סיפורים שנולדו בבית הילדים. 
למד באוניברסיטת תל אביב קולנוע וחינוך מיוחד. כיום עוסק בטלוויזיה קהילתית כעורך ורכז, ומלמד בני נוער קולנוע בבתי ספר ובמסגרות בלתי פורמליות. 
גנור כותב ספרי ילדים שההומור שולט בהם וסגנונם מערב דמיון ומציאות. 
כמעט כל ספריו הופיעו ברשימות מצעד הספרים של משרד החינוך.
נפגש עם ילדים בכל רחבי הארץ ומשוחח איתם על ספריו, חשיבות הקריאה והכתיבה, אגדות ילדים והחוויה שבהמראה על כנפי הדמיון.
פאטאיה

התיירות לעיר

כלכלת העיר מבוססת ברובה על תיירות אשר מכניסה כ-59.3 מיליארד באט לשנה (2007), מתוכם 48.7 מיליארד באט מתיירות חוץ. בעיר 357 בתי מלון ואכסניות שכוללים למעלה מ-38,000 חדרים (2007) ומאות פאבים, מועדונים ומסעדות.
חלק ניכר מהתיירות לעיר היא תיירות מין. בפאטאיה ניתן למצוא אלפי נערות עובדות ברחובות וברחוב הראשי של העיר נמצאים מועדוני חשפנות, מכוני עיסוי ועוד מקומות לסיפוק צרכים מיניים.
פאטאיה היא אחת מערי הנופש לחוף הים המתוירות בעולם, עם 6.68 מיליון מבקרים בשנת 2007- מתוכם 4.48 תיירים זרים ועוד 2.2 מיליון מבקרים תאילנדים. מספר הולך וגדל של תיירים מגיעים מברית המועצות ומזרח אסיה.

איים

מספר איים נמצאים מול חופי העיר.
כ-8 ק"מ מחופי העיר נמצאת קבוצת "האיים הקרובים" ובהם האי קו לאן שמוצג לתיירים גם בשם "אי האלמוגים", שטחו כ-4 קמ"ר, הוא בעל חופים יפים ומתויר, משמש כאתר צלילה ושנירקול. סמוך אליו נמצאים האיים קו סאק, אי בצורת האות כ', והאי הפרטי קו קראק.
כ-21 ק"מ מקו החוף נמצאת קבוצת "האיים הרחוקים" ובהם האי קו פאי אשר מוכרז כשמורת טבע ולא מורשת בו לינת לילה וסמוך אליו האיים קו מאן וויצ'אי, קו הו צ'אנג וקו קלאנג באדאן מדרום והאי קו לואם מצפון-מערב. 
דרומית לקבוצת "האיים הרחוקים" נמצאים האיים קו רין, קו הין-קאו והין טון מאי - סלע גדול המזדקר מהים.

חופים

רצועת החוף של פאטאיה מחולקת לשני חלקים עיקריים "חוף פאטאיה" אשר ממוקם במקביל למרכז העיר, ו-"חוף Jomtien" אשר ממוקם בחלקה הדרומי של העיר. שתי רצועות החוף מופרדות ביניהם על ידי "גבעת Pratumnak".
ההגירה הגאורגית לפולין

מספר פוליטיקאים גאורגים, אינטלקטואלים וקציני צבא היגרו מגאורגיה לפולין, לאחר פלישת הצבא האדום לרפובליקה הדמוקרטית של גאורגיה, בפברואר 1921, כשהם משאירים מאחוריהם את הרפובליקה הסוציאל-פדרטיבית הסובייטית של עבר הקווקז (הישות שקדמה לגאורגיה הסובייטית), שנוסדה במרץ של אותה שנה. אף על פי שמספרם לא היה רב, הגיע מספרם למאות. הקהילה הגאורגית בפולין הייתה פעילה מאוד פוליטית ותרבותית. הנודעים ביותר מביניהם בצבא פולין מתחילת שנות ה-20 ועד לסוף מלחמת העולם השנייה.

הפרומתיזם הגאורגי

כחלק מהתפיסה הפוליטית של יוזף פילסודסקי, פרומתיזם, התפתחה מערכת יחסים דיפלומטית פעילה בין פולין לבין הרפובליקה הדמוקרטית של גאורגיה, במטרה להקטין את כוחה של רוסיה הצארית, והיישות שנוסדה אחריה, ברית המועצות, על ידי תמיכה בתנועות הלאומיות האנטי רוסיות העיקריות, בתוך תחומי רוסיה, ששאפו לעצמאות. 
קבוצת הפרומתימים הגאורגים הייתה הקבוצה הפעילה ביותר מבין התנועות שנתמכו על ידי פילסודסקי. פעילות זו לא נצפתה על ידי הבולשביקים, שאירגנו, בשנת 1930, את ההתנקשות בנואה רמישווילי, מנהיג פוליטי גאורגי בולט, והמקדם הראשי של הפרומתיזם. 
בשנת 1932, החל משא ומתן לחוזה פולני-סובייטי, שהאיץ את נפילת התנועה הפרומתית, אף על פי שהגאורגים המשיכו בפעילותם במגוון ארגונים סוציאליים ותרבותיים. החשובה ביותר מביניהם הייתה "ועדת גאורגיה" שנוסדה מוקדם בשנת 1921 על ידי מספר אינטלקטואלים גאורגים שהונהגו על ידי סרגו קורולאשווילי. הם יצרו קשר עם מרכזי ההגירה הפוליטי הגאורגיים באירופה. בראשם זה שבפריז. הוועדה אירגנה מגוון מפגשים ופעילויות סוציאליות, וסיפקה תמיכה למהגרים הגאורגים. היא הוציאה לאור גם מספר פרסומים משלה: "פרו גאורגיה" (1922) ו"פרו פרטיה" (1923). בשנים 1923-1924, היה קורולאשווילי עורך העיתון "שלוס ושודו", שעסק בנושא הבעיה הגאורגית. הגאורגים אירגנו גם את "ארגון הסטודנטים הגאורגים" ו"האגודה הפולנית-גאורגית" שהונהגה על ידי הנסיך פאוול טומאנישווילי. מגבלות פיננסיות הגבילו פעילות נרחבת של ארגונים אלה.
שי קלפר

ביוגרפיה

קלפר נולד בכפר סבא וגדל בשערי תקווה. למד במדרשיית נועם בפרדס חנה ובישיבת שבי חברון.
התגייס לצה"ל בשנת 1996, ושירת כלוחם בסיירת גולני. לאחר קורס קציני חי"ר, חזר לסיירת ומונה למפקד צוות. בהמשך שימש כמפקד פלגת האימונים בסיירת. לאחר מכן מונה למפקד פלוגת מסלול בגדוד 12, והוביל אותה בלחימה כנגד הטרור הפלסטיני באינתיפאדה השנייה, בין היתר במבצע חומת מגן. בהמשך שימש מפקד פלוגה רובאית ב' בגדוד 12. באוקטובר 2003 מונה למפקד פלחה"ן גולני ושירת בתפקיד עד ספטמבר 2004. בתקופה זו השתתפה הפלוגה תחת פיקודו במבצעים רבים ביהודה ושומרון וחבל עזה, על חלקו בהובלת הפלוגה זכה בצל"ש ממפקד עוצבת געש. במהלך התפקיד הועמד לדין משמעתי לאחר תקרית שבה ירו כוחות תחת פיקודו, אש חיה לעבר מפגינים פלסטינים ואנשי שמאל רדיקלי ופצעו שניים מהם, בסמוך לגדר ההפרדה ליד אלקנה, ומסקנות ועדת הבדיקה קבעו כי הכוח בפיקודו הגיע לאירוע ללא אמצעים לפיזור הפגנות כנדרש. בשנת 2005 מונה למפקד סיירת גולני, תפקיד שבו שימש עד סוף מלחמת לבנון השנייה, ובמהלכה השתתף בין היתר בחילוץ מקרב בינת ג'בייל. לאחר מכן שירת כסגן מפקד גדס"ר גולני. לאחר לימודים מונה בשנת 2009 לקצין אג"ם של חטיבת גולני.
בשנת 2010 הועלה לדרגת סא"ל ומונה למפקד גדוד 51, את תפקידו סיים ב-25 ביוני 2012. בשנת 2012 מונה למפקד גדוד הדס בבה"ד 1, ושימש בתפקיד עד שנת 2013. לאחר מכן מונה למפקד גדוד גפן בין השנים 2013 - 2014. בעקבות מבצע שובו אחים נדחתה כניסתו המתוכננת לתפקיד מפקד חטיבת שומרון. לאחר נפילת מחליפו, דולב קידר, במבצע צוק איתן, חזר זמנית לפקד על גדוד גפן. לאחר המבצע הועלה לדרגת אל"ם ומונה בשנת 2014 למפקד חטיבת שומרון. הוא שירת בתפקיד עד 1 ביוני 2016. לאחר מכן יצא ללימודים בארצות הברית. ביולי 2017 מונה למפקד המרכז לאימונים באש (מא"ש) במל"י, ושימש בתפקיד עד מאי 2018. ב-24 במאי 2018 מונה למפקד חטיבת גולני. ביולי 2019 פורסם כי הוחלט להעלותו לדרגת תא"ל ולמנותו לראש חטיבת ההדרכה בזרוע היבשה.
קלפר מתגורר בלשם, נשוי לאפרת ואב לארבעה.
שברי גולגולת על שם לה פורט

אבחון

האבחנה נעשית על סמך ממצאי בדיקה גופניים עם אישור על ידי טומוגרפיה ממוחשבת (CT) רוחבית. החולה נלקח לדימות של הראש והצוואר ולאחר אבחנת סימני שבר ברורים, נלקח המטופל לבדיקת CT על מנת לקבל מידע אנטומי ספציפי יותר. על מנת להכריע כי השבר הוא שבר לה פורט, זיזי הכנפה (pterygoid plates) חייבים להיות מעורבים. ניתן למצוא אותם אחורית לסינוס המקסילרי בCT רוחבי ומתחת לשפה האורביטלית בחתך חזיתי. כמו כן, החך בדרך כלל נייד בבדיקה גופנית.
שבועיים

רקע וכתיבה

השיר נכתב והולחן על ידי דיקלה, דולב רם ופן חזות והופק על ידי רוני בראון ואיתי צוק. בראיון שנערך עם דיקלה, היא אמרה כי האלבום החדש אותו תוציא, יכיל שירים בסגנונות שונים, אשר "לא חוזרים על עצמם".
כמו כן, מכיל השיר קטע ראפ בשפה הערבית, אותו מבצע מרק קקון, אשר מתארח בשיר.

וידאו קליפ

הווידאו קליפ המלא שצולם עבור השיר הועלה לערוץ היוטיוב של דיקלה ב-19 באוגוסט 2019, בסמוך לצאתו של השיר כסינגל. בתחילת הקליפ, ניתן לראות את דיקלה, כשהיא נשענת על קיר המכוסה בציורי גרפיטי.
בפחות משבוע, צבר הקליפ למעלה מ-150 אלף צפיות.
אפרים זלמן הלפרין

אפרים זלמן הלפרין (תרל"א, 1871 – תשכ"א, 1961) היה רב חסידי בארצות הברית, ולאחר עלותו לישראל היה מייסד המרכז הארצי לטהרת המשפחה.

תולדותיו

נולד בגליציה למשפחה חסידית, בנו של אלחנן דב הלפרין. היגר לארצות הברית וכיהן כרב בדנוור ובניו יורק.
עלה לישראל והתגורר בשכונת גאולה בירושלים. נהג לעורר את הציבור על עניין עניית אמן ו"אמן יהא שמיה רבא". לשם כך חיבר את הקונטרס "שומר אמנים", הכולל ליקוט בדברי חז"ל על חשיבות הנושא. כמו כן מדי שבת נהגו רבים מילדי ירושלים להתקבץ בביתו שבשכונת גאולה ולהיבחן אצלו על גמרא ומשניות והוא העניק להם פרסי עידוד.
בסוף שנות ה-40 ייסד הרב הלפרין את "המרכז הארצי לטהרת המשפחה", לשם הקמת מקוואות ביישובי הארץ והפצת חשיבות נושא טהרת המשפחה. הוא פנה לרב דב בריש ווידנפלד מטשיבין שיכהן כנשיא הארגון. לימים כיהנו כנשיאיו הרב יחזקאל אברמסקי והרב שלמה זלמן אוירבך. מנהל הארגון היה יהושע לוי, שהיה תלמידו של הרב מטשיבין. החזון איש תמך מאוד בפעילות הארגון והמליץ במכתב לנדיבים לתרום לרב הלפרין, ש"ידיו אמונות לבניין מקוואות בארצנו הקדושה". 
בתו לאה הייתה אשת הרב יהודה דב גלינסקי, רבה של קהילת "שערי צדק" בקולצ'סטר שבמדינת קונטיקט. בנם הוא הרב מעלה גלינסקי, שמילא את מקום אביו לאחר פטירתו (בשנת תשט"ז) ולאחר מכן עלה לישראל והיה מראשי המוסדות של ישיבת שעלבים.
לי סטרסברג

קורות חייו

נולד בשם ישראל שטרסברג בבודזאנוב, באימפריה האוסטרו-הונגרית לשעבר (כיום באוקראינה), לאידה וברוך מאיר שטרסברג. המשפחה היגרה לארצות הברית וב-1909 התיישבה במנהטן.
בשנת 1931 היה סטרסברג אחד ממייסדיה של קבוצת תיאטרון שעם חבריה נמנו איליה קאזאן, ג'ון גרפילד, סטלה אדלר, סאנפורד מייזנר, פראנצוט טון ורוברט לואיס. ב-1936 התאזרח סטרסברג בארצות הברית. ב-1949 הוא החל את הקריירה הארוכה שלו בסטודיו השחקנים בניו יורק שפעל להנחלת שיטת המשחק שהתבססה על סטניסלבסקי. כעבור שנתיים התמנה סטרסברג למנהל אמנותי, והמוניטין של המוסד שגשג. 
בשנת 1966 ייסד סטרסברג את "סטודיו המערב למשחק" בלוס אנג'לס. ב-1969 הוא יסד את מכון לי סטרסברג לתיאטרון ולקולנוע בניו יורק ובלוס אנג'לס. סטרסברג אף שיחק, הפיק וביים בעשרות מחזות, בעיקר בברודוויי.
סטרסברג הופיע בעצמו כשחקן לעיתים רחוקות, בשבעה סרטים בלבד. תפקידו המפורסם ביותר הוא בסרט "הסנדק 2", בו גילם את דמותו של המאפיונר היהודי הקשיש היימן רות', העומד בראשו של ארגון פשע ומצוי על סף פרישה למיאמי. דמותו של מייקל קורליאונה בסרט זה גולמה בידי תלמידו לשעבר של סטרסברג, אל פאצ'ינו, שהציע לשתף את סטרסברג בסרט כשחקן. בעבור הופעה זו הוענקה לסטרסברג מועמדות לפרס האוסקר. הוא הפסיד את הפרס לתלמיד אחר שלו - רוברט דה נירו.

חייו הפרטיים

סטרסברג נישא לנורה קרקון (Nora Krecaun) ב-1926, היא נפטרה כעבור שלוש שנים. בשנת 1934 נשא לאישה את אשתו השנייה, שחקנית הדרמה והמורה למשחק פאולה סטרסברג. השניים היו נשואים עד למותה מסרטן בשנת 1966. הם הוריהם של השחקנית סוזן סטרסברג ושל המורה למשחק ג'ון סטרסברג. הוא נישא בשלישית לאנה לבית מזרחי, יהודייה ילידת וונצואלה. היא אמם של שני ילדיו הצעירים דייוויד ואדם.
לי סטרסברג נפטר מהתקף לב בעיר ניו יורק בגיל שמונים. הוא נטמן בבית הקברות "וסטצ'סטר הילס" בהייסטינג שעל גדות נהר האדסון, במחוז וסטצ'סטר, ניו יורק.
יום ההתנצלות

יום ההתנצלות הלאומי (באנגלית: National Sorry Day) הוא יום המצוין באוסטרליה מדי שנה ב-26 במאי החל מ-1998, לזכר העוולות שהקולוניה הבריטית ביצעה כלפי אוכלוסיית הילידים האבוריג'ינית, ובמיוחד לזכר פרשת "הדור הגנוב" של רבבות הילדים האבורג'ינים שהוצאו בכפייה מבתיהם ונשלחו לבתי יתומים ולאימוץ על ידי לבנים, במסגרת מדיניות ממשלתית שנמשכה בשנים 1900–1972.
מקורו של היום בוועדת חקירה לעניין "הדור הגנוב", שהגישה את מסקנותיה לפרלמנט הפדרלי ב-26 במאי 1997. אחת מהמלצותיה הייתה לקבוע יום שנתי לזכר מאורעות אלה והשפעותיהם, על מנת להתחיל את תהליך הריפוי ואיחוי הקרעים.
היום צוין לראשונה ב-1998, ומאות אלפי אוסטרלים הביעו את התנצלותם בעצרות פומביות, ובחתימה ב ב"ספרי התנצלות" שנפתחו ברחבי המדינה והוגשו למנהיגים אבוריג'ינים ובאתר אינטרנט שנפתח לשם כך . לנוכח סירובו של ראש ממשלת אוסטרליה, ג'ון הווארד להתנצל, והתעקשותו להסתפק ב"הבעת צער", קיבל יום זה משמעות פוליטית. הווארד, בניגוד לפוליטיקאים רבים מכל חלקי הקשת הפוליטית גם סירב להשתתף באירועי יום ההתנצלות.
היום אינו יום רשמי, ואירועיו אינם מאורגנים ידי ממשלת אוסטרליה, אלא על ידי וועדה ציבורית מיוחדת שהוקמה לשם כך.

התנצלות ממשלת ראד

עם בחירתו בסוף 2007 של קווין ראד ממפלגת הלייבור האוסטרלית לראש ממשלת אוסטרליה במקומו של ג'ון הווארד מהמפלגה הליבראלית, נסללה הדרך להתנצלות רשמית. עם כינוס הפרלמנט החדש, ב-13 בפברואר 2008 נשא ראד נאום בפרלמנט, במעמד ראשי ממשלות קודמים ונציגים של "הדור הגנוב", בו הוא הביע את התנצלות ממשלת אוסטרליה בפני האבוריג'ינים ואנשי "הדור הגנוב". האופוזיציה הליברלית הצטרפה לבקשת הסליחה והפרלמנט הצביע פה אחד בעד הבעת ההתנצלות.
טרנינג (סדרת טלוויזיה)

עלילה

פנימיית "פריש" היא הבית של ספורטאי העתיד של ישראל. חממת מצטיינים בניהולה של ויקי פריש, מיידת פטיש מיתולוגית ועטורת מדליות. כשפרשה, החליטה ויקי להקדיש את חייה ללמד ספורטאים צעירים ומבטיחים איך מגיעים להישגים, איך ממקסמים את היכולות שלהם ואיך שמים חומר משלשל ליריבים שלהם במידת הצורך. הכל כשר בדרך למדליה הנכספת. "טרנינג" מביאה את סיפוריהם המצחיקים של ספורטאים צעירים ומבטיחים שמתמודדים ביחד עם הלחץ להישגיות והצטיינות לצד חיי חברה צפופים בתנאי פנימייה.
לוין אמנות חברה ותרבות

פעילות

לוין אמנות חברה ותרבות מנהלת את אוסף אמנות ישראלית אשר נרכש ממבקר האמנות גדעון עפרת. עפרת התחיל את האוסף בשנת 1970  ונכון לשנת 2019 הוא כולל כ-3000 יצירות הנפרשות על פני מאה שנות יצירה ישראלית. 
לוין אמנות חברה ותרבות פועלת לשימור המורשת התרבותית המקומית ולתמיכה בדור העתיד של אמני ישראל. לשם כך היא עוסקת בהוצאת ספרים וקטלוגים, יוזמת ומשתתפת בתערוכות, אירועי אמנות, סיורי אמנות והרצאות אמנים. 
במאי 2015 הוצגו 46 יצירות מתוך אוסף לוין בגלריית רועי גרין בקליבלנד .
במאי 2017, בשיתוף פעולה עם שגרירות ישראל בקנדה וועדת ההון הלאומית (NCC), נתנה לוין אמנות חברה ותרבות חסות לתערוכה של יצירות הצלמת עליזה אורבך. התערוכה התקיימה בביתן הבינלאומי של הNCC באוטווה .